Μίκρο

Οι Μίκρο είναι ελληνικό ηλεκτροπόπ μουσικό συγκρότημα που ιδρύθηκε το 1997 στη Θεσσαλονίκη. Η μουσική τους περιλαμβάνει στοιχεία dance, trip hop και αντλεί έμπνευση από την ηλεκτρονική μουσική της δεκαετίας του 1980. Έχουν κυκλοφορήσει οκτώ άλμπουμ, ανάμεσα στα οποία είναι και το σάουντρακ της ταινίας E-mail.

 Ιστορικό 
Το συγκρότημα δημιουργήθηκε το 1997 στη Θεσσαλονίκη, σε μια περίοδο που η δημοτικότητα της ηλεκτρονικής χορευτικής μουσικής απλωνόταν παγκοσμίως, χωρίς όμως να υπάρχουν πολλοί καλλιτέχνες που ασχολούνταν με τον συγκεκριμένο ήχο στην Ελλάδα. Ο Νίκος Μπιτζένης αρχίζει να πειραματίζεται με τον Γιάννη Λευκαδίτη πάνω στους σύγχρονους ηλεκτρονικούς ρυθμούς, αξιοποιώντας τις επιρροές τους από την ηλεκτροπόπ του 1980, από συγκροτήματα όπως οι Depeche Mode, οι New Order, οι Erasure και Duran Duran.

Το όνομα που επέλεξαν είναι πρόθεμα μονάδας μέτρησης που έχει συσχετιστεί με την τεχνολογία των ηλεκτρονικών υπολογιστών.

Στο αρχικό δίδυμο προστέθηκαν σταδιακά και οι Πάνος Τόλιος (τύμπανα, κρουστά), γνωστός και από τα Ξύλινα Σπαθιά, και ο Γιώργος Κωστόπουλος (μπάσο). Διάφορες γυναικείες φωνές δοκιμάστηκαν από το σχήμα, όπως η Ηλέκτρα Δημητριάδου και η Ελίζα Πατσαλίδου, με τις οποίες κυκλοφόρησαν τον Ιανουάριο του 1999 το EP Σταγόνες από τη Warner Music, από το οποίο ακούστηκε πολύ στα ραδιόφωνα το "Άσπρη Σοκολάτα" το οποίο κυκλοφόρησε και σε ξεχωριστό σινγκλ.

Τον Σεπτέμβριο του 1999, οι Μίκρο άλλαξαν σύνθεση. Οι Τόλιος και Κωστόπουλος αποχώρησαν και στο group μπήκε ο Στέλιος Εμμανουηλίδης που χειριζόταν τα samples και τα sequencers, ενώ εκτελούσε και χρέη dj. Παράλληλα, η αναζήτηση γυναικείας φωνής κατέληξε στην καταγόμενη από τη Βέροια Ρία Μαζίνη, η οποία έγινε μέλος. Λίγο αργότερα την ίδια χρονιά ακολούθησε το πρώτο τους άλμπουμ, Το Τέλος Του Κόσμου.

Το 2001 έγραψαν τη μουσική υπόκρουση για την ταινία E-mail του Μάρκου Χολέβα.

Το 2002 έκαναν συναυλία στο club Cargo στο Λονδίνο.

Το 2003 κυκλοφόρησαν το Mίκρο Tronik*πλάσμα, το οποίο με κομμάτια όπως το ομώνυμο και το "Η Σειρά Σου" ακούστηκε αρκετά και πούλησε 15.000 αντίτυπα και έγινε η μεγαλύτερη εμπορική επιτυχία τους μέχρι σήμερα. Ένα χρόνο μετά αποχώρησαν από τη Warner, θεωρώντας πως η εταιρεία δεν τους στήριζε και τους είχε αδικήσει οικονομικά, μη αποδίδοντάς τους όλα τα δικαιώματα από τη χρήση της μουσικής τους σε διαφημίσεις.

Το 2004 ίδρυσαν τη δική τους δισκογραφική εταιρεία, την Undo Records, αρχικά μόνο για τις κυκλοφορίες του συγκροτήματος αλλά γρήγορα προσέθεσαν και άλλους καλλιτέχνες. Τον Απρίλιο του ίδιου έτους έπαιξαν ζωντανά στη Μεγάλη Βρετανία: στη μουσική σκηνή Notting Hill Arts Club του Λονδίνου, το Colosseum του Κόβεντρι και στο μπαρ Sumo του Λέστερ.

Τον Μάιο του 2006 κυκλοφόρησε στο διαδίκτυο σε μορφή mp3 μία συλλογή από remix των Μίκρο σε παλιά ελληνικά τραγούδια (Τζένη Βάνου, Αλίκη Βουγιουκλάκη, Μελίνα Μερκούρη κ.α.). Το bootleg αυτό δεν κυκλοφόρησε επίσημα λόγω πνευματικών δικαιωμάτων, αλλά παρ’ όλα αυτά εμφάνισε επιτυχία και παίχτηκε πολύ στο ελληνικό ραδιόφωνο. Την επόμενη χρονιά κυκλοφόρησε μια ηχογράφησή τους με την Ελένη Τσαλιγοπούλου στα πλαίσια των Mad Secret Concerts και λίγο αργότερα το πέμπτο CD τους, Restart, οι πωλήσεις του οποίου όμως ήταν απογοητευτικές, καθώς δεν ξεπέρασε τα 1.000 αντίτυπα. Επέστρεψαν στη δισκογραφία τον Οκτώβριο του 2009 με την ταυτόχρονη κυκλοφορία δύο CD, του αγγλόφωνου Upload, το οποίο προοριζόταν για τη διεθνή αγορά και του Download, το οποίο περιλαμβάνει πέντε από τα τραγούδια του Upload και άλλα πέντε με ελληνικό στίχο. Στη συνέχεια το συγκρότημα έκανε μια μακριά παύση από τις ηχογραφήσεις.

Παράλληλα, ο Μπιτζένης ασχολήθηκε με το προσωπικό του alter ego, Nikonn, ενώ ξεκίνησε μουσικό ντουέτο με τον Γιώργο Γερανιό υπό το όνομα Fotonovela.

Οι Μίκρο άρχισαν να δραστηριοποιούνται ξανά το 2013 με μια σειρά συναυλιών.

Τον Απρίλιο του 2014 η Μαζίνη, μέχρι τότε βασική τραγουδίστρια και στιχουργός αποχώρησε και αντικαταστάθηκε από την Chloe Ann (Κλόι Αν). Παράλληλα, έφυγε και ο Εμμανουηλίδης και αντικαταστάθηκε από τον 5irc. Τον ίδιο μήνα κυκλοφόρησε και το νέο άλμπουμ του συγκροτήματος με τον τίτλο New. Ο δίσκος σηματοδότησε μια νέα περίοδο για το συγκρότημα με τα αγγλόφωνα τραγούδια να υπερτερούν για πρώτη φορά σε δουλειά τους, σε μια προσπάθεια να διεισδύσουν στη διεθνή αγορά.

Στις 4 Νοεμβρίου του 2023 επανήλθαν στη μουσική σκηνή με μια εμφάνιση στο gazARTE στην Αθήνα.

Στις 8 Μαρτίου του 2024 και μετά από 10 χρόνια δισκογραφικής απουσίας, κυκλοφόρησαν το νέο τους άλμπουμ με τίτλο Σουπερήρωες, το οποίο περιλαμβάνει 10 ελληνόφωνα (συν 1 bonus) κομμάτια. Είναι διαθέσιμο για δωρεάν αναπαραγωγή μέσω ιστοσελίδων streaming μουσικής.

Στις 6 Απριλίου του 2024 επιστρέφουν πάλι με ζωντανή εμφάνιση στο Arch Club στην Αθήνα.

 Μουσική και σκηνική παρουσία 
Ο ήχος τους είναι κατά βάση ηλεκτρονικός, αλλά με την επένδυση διαφόρων ηλεκτρικών οργάνων (κιθάρα, μπάσο) και πολλών sample (δειγμάτων) από φυσικούς ήχους. Ενώ η αρχική αναφορά των Μίκρο ήταν η ηλεκτροπόπ του 1980, σύντομα υπήρχαν δείγματα από big beat, trip hop, drum ‘n bass, easy listening, dance και techno, ακόμα και μουσική στο στυλ των James Bond δεκαετίας του 1960, καθώς και μουσικές επιρροές από τους ήχους ανεξάρτητων εταιρειών όπως 4ad, skint, mo-wax, warp και wall of sound.

Στις συναυλίες τους, οι Μίκρο συνδυάζουν την μουσική τους με την εικόνα, παρουσιάζοντας με βιντεοπροβολέα υλικό που έχουν επιμεληθεί οι ίδιοι. Έχουν σκηνοθετήσει οι ίδιοι αρκετά από τα βίντεο κλιπ τους.

 Μέλη 

 Νίκος Μπιτζένης - παραγωγή, συνθεσάιζερ, φωνητικά
 Γιάννης Λευκαδίτης - κιθάρες, συνθεσάιζερ, σαξόφωνο
 Chloe Ann - φωνητικά, συνθεσάιζερ
 Χρήστος Ασλανίδης - ντραμς

Πρώην μέλη

 Ρία Μαζίνη - φωνητικά, στιχουργική
 Στέλιος Εμμανουηλίδης - συνθεσάιζερ
 Πάνος Τόλιος
 Γιώργος Κωστόπουλος

 Δισκογραφία 

 Το Τέλος του Κόσμου (1999)
 Mίκρο Tronik*πλάσμα (2003)
 180° (2004)
 Restart (2007)
 Download (2009)
 Upload (2009)
 New (2014)
 Σουπερήρωες (2024)

 Παραπομπές 

Εξωτερικοί σύνδεσμοι
Επίσημη ιστοσελίδα
Μίκρο στο Facebook
Μίκρο στο Instagram
Μίκρο στο Twitter
Μίκρο στο Myspace
Μίκρο στο Discogs
Μίκρο στο Bandcamp

Κατηγορία:Ελληνικά pop συγκροτήματα
Κατηγορία:Ελληνικά συγκροτήματα ηλεκτρονικής μουσικής
Κατηγορία:Ελληνικά μουσικά συγκροτήματα
Κατηγορία:Μουσικά συγκροτήματα από τη Θεσσαλονίκη